text: Saluda de l'Associació de veïns al poble de la Vilavella per Festa la Vila 2015 – Associació de veïns La Vilavella
  11/09/2015 by Príncep de les milotxes
  Saluda de l'Associació de veïns al poble de la Vilavella per Festa la Vila 2015
  La llum de la humanitat
  Ara ha fet un any, que vaig escriure unes paraules per encoratjar els veïns i veïnes del poble per gaudir de les festes locals.
  L'amic Joan Badenes em va demanar dies arrere que escrigués unes poques paraules per a l'esdeveniment.
  He retornat al passat i tot seguit haver fet lectura d'aquell escrit, pense que les paraules romanen i expressen de nou uns sentiment no passats de moda, de rabiüda actualitat.
  Així doncs, rescabalem aquell escrit i, si us ve de gust, feu vostre la seua ànima.
  No oblidem que la festa ha de ser al nostre interior per poder projectar-la als altres.
  Si no és d'aquesta forma, la buidor, per més que ens ho proposem, ens ofegarà l'esperit.
  Bones festes a tothom i pensem en els qui també treballem.
  Apreciats veïns i veïnes, membres tots del nostre poble:
  Us escrivim unes línies per tal de malbaratar paraules o tinta que es grava als vostres ulls plens de tantes històries que semblen alienes de qui teniu al costat.
  Riem sí, parlem en veu alta, però cadascú se'n torna a sa casa, tanca el forrellat i sembla que tot és meravellós, que el món funciona estupendament i si hi ha problemes, els culpables són aqueixes persones que viuen per damunt de les seues possibilitats o d'uns pocs desvergonyits i malfeiners.
  MENTIDA COM UN CABÀS.
  Saludem totes les persones, sense cap distinció, però sabem que uns treballen per la dignitat, altres s'aprofiten d'aquesta situació de tristesa, penúria i pena per treure una bona tallada, insolidaris, bèsties inhumanes, llops humans que insulten els propis llops i llobes que viuen harmònicament en la natura, incapaços de violència alguna.
  Saludem els qui no han trobat treball i el cerquen cada dia, a cada hora, a cada batec del seu cor punxat per tot el tedi dels argonautes i dirigents polítics marmessors de tanta desesperança.
  Saludem els qui treballen pels altres a canvi de no res, saludem els qui regalen el seu temps, la tendresa, el coneixement i també comparteixen la riquesa.
  Saludem els qui es deixen els renyons i tapen els forats d'un estat miserable que mira cap a un altre costat ignorant les necessitats de les persones.
  Saludem els qui defensen, promouen i empren la llengua amb què han comprès el món, manifesten els sentiments i construeixen present i futurs.
  Saludem els qui miren sempre més enllà del seu melic, els qui no posen entrebancs a les altres persones i sempre manifesten actituds de compartir siga molt o poc allò que disposen.
  Saludem els qui ens fan treure un senzill somriure, saludem els qui no parlen en segones o terceres intencions.
  Saludem els qui no posen cara de pocs amics, els qui són senzills i transparents com l'aigua.
  Concentració dels vilavellers que s'estimen la seua llengua
  Saludem el pare que cuina, fa berenes o treballa perquè no et falte de res.
  Saludem la mare que pensa el creixement dels fills, que vol creure un futur millor per a tots ells, que atresora records i els tanca al joier de la memòria blanca i intacta.
  Saludem els qui no etiqueten persones, ni tenen o fan maldat i són persones properes.
  Saludem els qui eviten qualsevol tipus de violència i opressió contra animals, animals humans i resta d'éssers vius; saludem els qui respecten la natura, treballen per fer compatible el progrés i la qualitat del medi ambient i tota mena de vida: assumpte majúscul de justícia.
  Saludem els qui són servicials, els qui fan bona cara tot i que la vida no els canta belles melodies.
  Saludem els qui lluiten, els qui no resten acovardits pels vampirs i oportunistes. Saludem-los per la lliçó quotidiana d'esperança en la bondat humana i la denúncia no violenta i contínua de les injustícies.
  Saludem els qui no critiquen per darrere, els qui caminen amb la cara ben alta, els qui saben demanar perdó i disculpar-se.
  Saludem els qui no viuen d'aparences, ni són individualistes, saludem els qui han foragitat dels seus cors posar preu a tot allò que fan, pensen i diuen.
  Saludem els qui perden les ungles pels demés i no demanen res a canvi.
  Saludem la innocència dels nostres xiquets i xiquetes.
  Saludem els qui no et miren mai per damunt del muscle, saludem els qui obren la boca i no estan buits, els qui no malbaraten paraules per entabanar altres persones.
  Saludem els qui renoven la història, la milloren i fan de l'humor clau d'una nova concòrdia i companyonia entre els veïns.
  Saludem els qui respiren i permeten respirar els altres, saludem els qui no volen mai el mal per als demés, ni els condemnen per allò que són, ni per la forma de pensar, somiar,vestir o viure.
  Saludem les persones amables, les obertes, les senzilles i pures; saludem els qui no es riuen mai d'altres, aquestes persones en qualsevol indret del món ens són imprescindibles.
  Saludem els nostres avis i la nostra gent que ha treballat de per vida, saludem la seua generositat tot i que se'ls menystenen i se'ls parla amb vehemència. Saludem-los per aparcar la venjança i per obrir el cor i les mans als altres.
  Saludem els qui estalvien allò que ens es comú i no malbaraten recursos, saludem els qui són clars i impecables amb fets i paraules, saludem els qui no murmuren, ni dictaminen, ni parlen amb perverses intencions.
  Saludem els veïns i veïnes del poble que viuen la vida, saludem-los per la seua elegància en les petites coses, per les actituds racionals i emotives, per les lliçons de vida oferida.
  I des de l'associació de veïns volem encoratjar-vos a afegir un detall, una canvi d'actitud en la transformació del nostre entorn i el tracte amb les persones. Perquè un poble no són les estructures, ni els carrers tan sols, és allò que manifesten cada dia pacientment, amb sentit de justícia, respecte i honorabilitat les persones.
  Bones festes i ja sabeu, APORTAR PER CONSTRUIR UN POBLE MILLOR.
  L'ASSOCIACIÓ DE VEÏNS (AdVV).
  Aquesta entrada s'ha publicat en Articles de l'associació, General i etiquetada amb Articles de l'associació, Reflexions. Afegiu a les adreces d'interès l'enllaç permanent.
  ← Street Art a La Vilavella, no digues Banksy, digues "Xiquia"
  El mural del nitrat de Xile. Una obra d'art al carrer. →
  Un pensament sobre "Saluda de l'Associació de veïns al poble de la Vilavella per Festa la Vila 2015"